Nou dreig staking in veiligheidsbedryf(Argieffoto: pixabay) Nadat ŉ grootskaalse staking in die bankbedryf Donderdag afgeweer is, dreig die veiligheidsbedryf om te staak nadat loongesprekke ŉ dooiepunt bereik het. Sewe vakbonde eis hoër lone en die inwerkingstelling van hospitaaldekking vir veiligheidswagte. Hulle het werkgewers se aanbod van ŉ 1,1%-verhoging van die tafel gevee en sê dit kom neer op ŉ verhoging van 23 sent per uur vir sogenaamde Graad C-veiligheidswagte. “Gegewe die aanbod op die tafel is dit duidelik dat werkgewers nie ŉ meningsvolle rol wil speel om die lewensomstandighede van veiligheidsbeamptes te verbeter nie. Vir veels te lank het bedryfsleiers die hele ent bank toe gelag, terwyl werkers in skuld verdrink omdat hulle dit nie eens naastenby kan regkry om liggaam en siel bymekaar te hou nie,” het die vakbonde in ŉ gesamentlike verklaring gesê. Die vakbonde sê bedryfsprotokol bepaal dat nadat onderhandelings doodgeloop het toe vakbonde die 23 sent-aanbod van die hand gewys het, alle partye aan ŉ verpligte mediasieproses moet deelneem. Dit is geskeduleer vir 1 en 2 Oktober. Sou dié proses ook nie ŉ oplossing oplewer nie, word ŉ gesamentlike belangdispuut na die Kommissie vir Versoening, Bemiddeling en Arbitrasie verwys. “As dít ook nie op ŉ skikking uitloop nie, word ŉ sertifikaat uitgereik wat werkers toestemming gee om te staak,” het die vakbonde gesê. Die loononderhandelings het al op 15 Augustus by die bedingingsraad begin.